Dølavegen
Store norske leksikon,Økonomi og næringsliv,Reiseliv,Temabasert reiseliv
Dølavegen, tidligere Rørosvegen, er en av de gamle ferdselsveiene mellom Gudbrandsdalen og Østerdalen og gikk fra Sel til Alvdal. Den fulgte ei rute som i store trekk gikk fra Mysusæter, tvers gjennom Rondane og forbi der Bjørnhollia turisthytte ligger i dag. Derfra gikk trassen ned i dalen og krysset elven Atna nedenfor Straumbu. Dølavegen fortsatte opp lia og svingte nordøstover inn i Alvdal Vestfjell mot Flatsetrene. Derfra fulgte tråkket stort sett elven Sølna østover mot Alvdal, omtrent der bilveien går i dag.
Historikk Ferdselsveien fikk navnet sitt fordi det særlig var gudbrandsdølene som fulgte denne stien når de dro til Østerdalen. Fra midten av 1600-tallet og til langt ut på 1800-tallet gikk det utallige kløvlaster over fjellet. Lasten var ofte korn til gruveanleggene på Røros og i Folldal. Det fortelles om følger på opp til 50 kløvhester. Dessuten var det stor trafikk av døler som dro østover for å skaffe seg arbeid, særlig i slåttetidene. Hele Dølavegen var bortimot åtte mil lang, men det sies at enkelte tilbakela hele distansen på en dag.Helt fram til etter den første verdenskrig var det et årvisst renn av folk som krysset Alvdal Vestfjell etter Dølavegen hver sommer. Ferdselen var så stor at tråkket fremdeles er synlig mange plasser. I dag er Dølavegen merket som tursti mellom Straumbu i Folldal kommune og Flatsetra i Alvdal kommune. Les mer i Store norske leksikon Norges geografi Innlandet fylke Litteratur Lauritzen, Per Roger (1999). Hyttene i Rondane og Alvdal Vestfjell. Cappelen forlag.